เชียงใหม่ไนท์ซาฟารี

เชียงใหม่ไนท์ซาฟารี (อังกฤษ: Chiang Mai Night Safari) เป็นสวนสัตว์เปิดที่ตั้งอยู่ในตำบลแม่เหียะ อำเภอเมืองเชียงใหม่ และ ตำบลหนองควาย อำเภอหางดง จังหวัดเชียงใหม่ บริเวณด้านหลังทางทิศตะวันตกของอุทยานหลวงราชพฤกษ์ เปิดให้เข้าชมเป็นครั้งแรกเมื่อ 18 พฤศจิกายน พ.ศ. 2548 และเปิดบริการอย่างเป็นทางการเมื่อวันที่ 6 กุมภาพันธ์ พ.ศ. 2549 ถือเป็นสวนสัตว์กลางคืนแห่งแรกในประเทศไทย และถือเป็นสวนสัตว์กลางคืนที่ใหญ่ที่สุดในโลก ด้วยขนาดพื้นที่ 819 ไร่ ในปัจจุบันเชียงใหม่ไนท์ซาฟารีได้ปรับเปลี่ยนรูปแบบการให้บริการที่สามารถท่องเที่ยวได้ตลอดทั้งวัน ทั้งในเวลากลางวัน และในเวลากลางคืน เชียงใหม่ไนท์ซาฟารีอยู่ภายใต้การกำกับดูแลของรัฐบาล ในช่วงแรกอยู่ภายใต้องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) ต่อมาในปี 2556 โอนมาสังกัดสำนักงานพัฒนาพิงคนคร (องค์การมหาชน) และต่อมาในปี 2568 ได้รับการจัดตั้งเป็นองค์การบริหารไนท์ซาฟารี (องค์การมหาชน) ตามลำดับ ประวัติ เชียงใหม่ไนท์ซาฟารี เป็นสวนสัตว์ที่เกิดขึ้นตามแนวคิดของทักษิณ ชินวัตร นายกรัฐมนตรีในขณะนั้น ด้วยเห็นว่าเป็นรูปแบบหนึ่งของการท่องเที่ยวเชิงคุณภาพ เป็นที่นิยมของนักท่องเที่ยว ดังเช่นของประเทศสิงคโปร์ซึ่งประสบความสำเร็จและมีชื่อเสียงระดับโลก เมื่อมีแนวคิดดังกล่าวเกิดขึ้น นายกรัฐมนตรีจึงแจ้งผ่านผู้ว่าราชการจังหวัดเชียงใหม่ในขณะนั้นเพื่อหาสถานที่เหมาะสมรองรับ ระยะแรกมีผู้เสนอพื้นที่ป่าไม้หลายจุด เช่นบริเวณอำเภอดอยสะเก็ด แต่ที่สุดก็ได้ข้อยุติที่บริเวณเชิงดอยสุเทพ ซึ่งจุดที่ดีที่สุดอยู่ในเขตตำบลแม่เหียะ อำเภอเมืองเชียงใหม่ สำนักนายกรัฐมนตรีมีคำสั่งในปี 2545 แต่งตั้งคณะกรรมการศึกษาการจัดตั้งสวนสัตว์กลางคืนจังหวัดเชียงใหม่และกิจกรรมที่เกี่ยวเนื่องเพื่อส่งเสริมการท่องเที่ยว และได้มีมติคณะรัฐมนตรีเมื่อ 28 ตุลาคม 2546 อนุมัติงบประมาณโครงการ "เชียงใหม่ไนท์ซาฟารี" วงเงิน 1,155.9 ล้านบาท ให้กระทรวงทรัพยากรธรรมชาติและสิ่งแวดล้อม โดยมีกรมอุทยานแห่งชาติ สัตว์ป่า และพันธุ์พืช เป็นหน่วยเบิกจ่ายงบประมาณ และให้กรมการทหารช่างเป็นผู้ก่อสร้าง มิได้ว่าจ้างเอกชนเป็นผู้ก่อสร้าง ส่งผลให้โครงการนี้ใช้เวลาก่อสร้างเพียงสองปีก็แล้วเสร็จ 9 กันยายน 2547 สำนักนายกรัฐมนตรีได้มีคำสั่งจัดตั้งสำนักงานบริหารโครงการเชียงใหม่ไนท์ซาฟารี โดยมีปลอดประสพ สุรัสวดี ปลัดกระทรวงทรัพยากรธรรมชาติและสิ่งแวดล้อม เป็นผู้อำนวยการโครงการ และให้เชียงใหม่ไนท์ซาฟารีเป็นหน่วยงานภายใต้องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) ผู้จัดการเชียงใหม่ไนท์ซาฟารีคนแรกคือศราวุฒิ ศรีศกุน ในปี 2556 เชียงใหม่ไนท์ซาฟารีถูกโอนให้อยู่ในความดูแลของสำนักงานพัฒนาพิงคนคร (องค์การมหาชน) ต่อมาในปี 2562 สำนักงานพัฒนาพิงคนครถูกประกาศยุบเลิก แต่ให้อยู่ทำหน้าที่จนกว่าจะมีองค์การแห่งใหม่ และต่อมาในปี 2568 มีการจัดตั้งองค์การบริหารไนท์ซาฟารี (องค์การมหาชน) โดยให้โอนทรัพย์สินและหนี้สินทุกอย่างที่เหลืออยู่ในขณะนั้นของสำนักงานพัฒนาพิงคนคร ซึ่งรวมถึงเชียงใหม่ไนท์ซาฟารี องค์การบริหารไนท์ซาฟารี (องค์การมหาชน) เมื่อวันที่ 9 กันยายน พ.ศ. 2568 ราชกิจจานุเบกษาได้เผยแพร่ พระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. 2568 ซึ่งมีผลใช้บังคับในวันถัดมาคือวันที่ 10 กันยายน พ.ศ. 2568 ส่งผลให้สำนักงานพัฒนาพิงคนคร (องค์การมหาชน) ถูกยุบเลิกตามพระราชกฤษฎีกายุบเลิกสำนักงานพัฒนาพิงคนคร (องค์การมหาชน) พ.ศ. 2562 โดยให้โอนกิจการ ทรัพย์สิน สิทธิ หนี้ ภาระผูกพัน งบประมาณ และรายได้ของสำนักงานพัฒนาพิงคนครมาเป็นขององค์การบริหารไนท์ซาฟารี (องค์การมหาชน) โดยมีวัตถุประสงค์ในการบริหารจัดการแหล่งท่องเที่ยวเชิงสร้างสรรค์และวัฒนธรรมบนพื้นฐานทางธรรมชาติในรูปแบบไนท์ซาฟารี ทั้งนี้ ในระยะแรกให้คณะกรรมการพัฒนาพิงคนคร ปฏิบัติหน้าที่เป็นคณะกรรมการองค์การบริหารไนท์ซาฟารีไปพลางก่อน บริเวณ ภายในสวนสัตว์เชียงใหม่ไนท์ซาฟารี ได้แบ่งพื้นที่หลัก ๆ ออกเป็นบริเวณต่าง ๆ ดังนี้ นักท่องเที่ยว อาคารหลัก: ร้านค้า, ห้องประชุม, ลานกิจกรรม, ชานชลารถชมสัตว์อยู่ที่นี่ ทะเลสาบ: ในตอนกลางคืน มีการแสดงน้ำพุดนตรี แห่งเดียวในประเทศไทย ร้านอาหารยีราฟ: ร้านอาหารและบาร์ของสวนสัตว์ มีทั้งแบบจานเดียวและบุฟเฟต์ บ้านพัก: บ้านพักสำหรับนักท่องเที่ยวที่ต้องการพักแรม การท่องเที่ยว โซนเดิมชมสัตว์: เป็นเส้นทางเดินชมสัตว์รอบทะเลสาบ ระยะทาง 1.2 กิโลเมตร ซึ่งในระหว่างทางยังเป็นที่ตั้งของ สวนสัตว์ดิจิตอล: การแสดงนวัตกรรมและสื่อทางเทคโนโลยี โลกของเด็ก: เครื่องเล่นสำหรับเด็ก อาณาจักรเสือ: แหล่งรวมของเสือหลากหลายสายพันธุ์หายากทั่วโลก โซนเหนือ: เส้นทางนั่งรถชมสัตว์ ประเภทสัตว์นักล่า โซนใต้: เส้นทางนั่งรถชมสัตว์ ประเภทสัตว์กินพืช ระเบียงภาพ หมายเหตุ อ้างอิง แหล่งข้อมูลอื่น เว็บไซต์ทางการ องค์การบริหารไนท์ซาฟารี (องค์การมหาชน)